CELASKON tablety užívajú dospelí a deti na prevenciu alebo liečbu stavov nedostatku vitamínu C v organizme, najmä v období zvýšených nárokov.
Užívania lieku zmierňuje a skracuje príznaky chrípky a prechladnutia. Prípravok posilňuje imunitný systém, znižuje možnosť ochorenia prechladnutím a pokrýva zvýšenú potrebu vitamínu C v organizme v stresových situáciách. Obsahuje vitamín C, ktorý je dôležitý pre rast a udržiavanie zdravých kostí, zubov, ďasien, väziva a ciev, pre tvorbu látok zúčastňujúcich sa prenosu nervových vzruchov, pre tvorbu hormónov, pre vstrebávanie železa z potravy, pre normálnu imunitnú odpoveď na infekciu a pre hojenie rán. Ľudský organizmus si vitamín C nevie sám vytvoriť, preto je nevyhnutné ho do organizmu dodávať.
Liečivo je kyselina askorbová (vitamín C) 100 mg v každej tablete.
Mramorované oranžovo-biele až oranžovo takmer biele ploché tablety s deliacou ryhou o priemere 7 mm. Deliaca ryha iba pomáha rozlomiť tabletu, aby sa dala ľahšie prehltnúť
40 tabliet
Registrovaný liečivý prípravok, pozorne si prečítajte písomnú informáciu pre používateľov.
Príbalovú informáciu k produktu CELASKON tablety 100 mg 40 tabliet stiahnete vo formáte doc tu: CELASKON tablety 100 mg 40 tabliet.doc
Schválený text k rozhodnutiu o prevode, ev. č.: 2014/06530-TR
CELASKON tablety 100 mg
kyselina askorbová
vitamín C
Pozorne si prečítajte celú písomnú informáciu predtým, ako začnete užívať tento liek, pretože obsahuje pre vás dôležité informácie.
Vždy užívajte tento liek presne tak, ako je to uvedené v tejto písomnej informácii alebo ako vám povedal váš lekár alebo lekárnik.
V tejto písomnej informácii sa dozviete:
1. Čo je CELASKON tablety 100 mg a na čo sa používa
2. Čo potrebujete vedieť predtým, ako užijete CELASKON tablety 100 mg
3. Ako užívať CELASKON tablety 100 mg
4. Možné vedľajšie účinky
5. Ako uchovávať CELASKON tablety 100 mg
6. Obsah balenia a ďalšie informácie
CELASKON tablety 100 mg obsahuje 100 mg vitamínu C (vitamín C je kyselina askorbová) v každej tablete. Ľudský organizmus si vitamín C nevie sám vytvárať, preto sa musí prijímať v potrave.
Liek CELASKON tablety 100 mg užívajú dospelí a deti na prevenciu alebo liečbu stavov nedostatku vitamínu C v organizme, najmä v období zvýšených nárokov (v detstve počas rastu, v tehotenstve, pri dojčení, pri namáhavej práci, športe, infekčných chorobách, v rekonvalescencii po infekčných chorobách, po ťažkých úrazoch, popáleninách, rozsiahlych operáciách, pri pobyte v extrémne nízkych teplotách, u obyvateľov veľkých miest, u fajčiarov (až trojnásobná potreba v porovnaní s nefajčiarmi), u alkoholikov, pri nedostatočnej alebo jednostrannej výžive, najmä u starých ľudí.
Vitamíny sú zložité látky nevyhnutné pre mnohé funkcie v organizme. Vitamín C patrí medzi vitamíny rozpustné vo vode. Jeho úloha v organizme je mnohostranná: umožňuje činnosť rôznych enzýmov v organizme, je súčasťou antioxidačného systému. Je dôležitý pre rast a udržiavanie zdravých kostí, zubov, ďasien, väziva a krvných ciev, pre tvorbu niektorých látok, ktoré sa zúčastňujú na prenose nervových vzruchov medzi nervovými bunkami, pre tvorbu hormónov nadobličiek, pre vstrebávanie železa z potravy, rovnako je nutný pre normálnu imunitnú odpoveď na infekciu a pre hojenie rán.
Neužívajte CELASKON tablety 100 mg
Upozornenia a opatrenia
Predtým, ako začnete užívať CELASKON tablety 100 mg, obráťte sa na svojho lekára, najmä ak:
Vitamín C vo vyšších dávkach môže ovplyvniť správnosť výsledkov niektorých laboratórnych testov (najmä stanovenie glukózy v moči, test na skryté krvácanie v stolici a i.). Poraďte sa s lekárom, ako dlho pred laboratórnymi testami je nutné dávkovanie vitamínu C znížiť alebo ho celkom vysadiť.
Iné lieky a CELASKON tablety 100 mg
Ak teraz užívate alebo ste v poslednom čase užívali, či práve budete užívať ďalšie lieky, povedzte to svojmu lekárovi alebo lekárnikovi.
Pri odporúčanom dávkovaní u stavov, pri ktorých je nedostatok vitamínu C alebo jeho zvýšená potreba, nedochádza k ovplyvneniu účinku iných liekov. O vhodnosti užívania lieku CELASKON tablety 100 mg súčasne s voľnopredajnými prípravkami, ktoré takisto obsahujú vitamín C, sa poraďte s lekárom. Ak užívate vitamín C v dávkach vyšších ako 1 g, informujte o tom lekára pri predpisovaní iných liekov.
CELASKON tablety 100 mg a jedlo a nápoje
CELASKON tablety 100 mg sa užíva najlepšie pred jedlom a dostatočne sa zapije vodou alebo iným nealkoholickým nápojom.
Tehotenstvo a dojčenie
Ak ste tehotná alebo dojčíte, ak si myslíte, že ste tehotná alebo ak plánujete otehotnieť, poraďte sa so svojím lekárom alebo lekárnikom predtým, ako začnete užívať tento liek.
V tehotenstve a v období dojčenia je zvýšená potreba vitamínu C, preto môžu tehotné a dojčiace ženy CELASKON tablety 100 mg prechodne užívať. Vitamín C prechádza do krvi plodu a do materského mlieka. Vysoké dávky vitamínu C užívané počas tehotenstva môžu viesť u novorodencov k jeho zvýšenej potrebe až k prejavom jeho nedostatku. Z tohto dôvodu neprekračujte odporúčané dávkovanie.
Vedenie vozidiel a obsluha strojov
CELASKON tablety 100 mg nemá žiadny vplyv na schopnosť viesť vozidlá a obsluhovať stroje.
CELASKON tablety 100 mg obsahuje oranžovú žlť
Tento liek obsahuje oranžovú žlť (E110), ktorá môže vyvolať alergické reakcie.
Vždy užívajte tento liek presne tak, ako vám povedal váš lekár alebo lekárnik. Ak si nie ste niečím istý, overte si to u svojho lekára alebo lekárnika.
Dospelí a deti staršie ako 6 rokov zvyčajne užívajú 5 - 10 tabliet lieku CELASKON tablety 100 mg denne, na pokrytie zvýšenej potreby na prechodný čas 2 - 5 tabliet lieku CELASKON tablety 100 mg denne.
Deťom vo veku 3 - 6 rokov sa podávajú 1 - 2 tablety lieku CELASKON tablety 100 mg denne.
Deťom mladším ako 3 roky sa CELASKON tablety 100 mg podáva len na odporúčanie lekára. Dávkovanie u detí mladších ako 3 roky určuje lekár.
Pre dobré zužitkovanie v organizme je vhodnejšie užívať celkovú dennú dávku rozdelenú na niekoľko čiastkových dávok než celú naraz.
Ak užijete viac CELASKONu tablety 100 mg, ako máte
Pri dávkovaní vyššom ako 10 tabliet denne, najmä dlhodobejšom, môže dôjsť k zvýšenému výskytu nežiaducich účinkov. Pri jednorazovom predávkovaní alebo ak dieťa náhodne prehltne viac tabliet, môže dôjsť k nevoľnosti až vracaniu, môže sa objaviť vyrážka, bolesti hlavy, celková slabosť, nespavosť, hnačka, vylučovanie glukózy močom. Nadbytočné množstvo vitamínu C sa vylúči močom.
Ak máte akékoľvek ďalšie otázky týkajúce sa použitia tohto lieku, opýtajte sa svojho lekára alebo lekárnika.
Tak ako všetky lieky, aj tento liek môže spôsobovať vedľajšie účinky, hoci sa neprejavia u každého.
Pri užívaní kyseliny askorbovej (liečivo lieku CELASKON tablety 100 mg) sa môžu vyskytnúť nasledujúce nežiaduce účinky zoradené podľa častosti výskytu:
Menej časté (môžu postihnúť menej ako 1 zo 100 osôb):
nutkanie na vracanie*, vracanie*, hnačka*, ekzém***, žihľavka***
Zriedkavé (môžu postihnúť menej ako1 z 1 000 osôb):
pocit slabosti*, oxalátové močové kamene**
Veľmi zriedkavé (môžu postihnúť menej ako1 z 10 000 osôb):
hemolytická anémia (chudokrvnosť spôsobená predčasným zánikom červených krviniek) **, zlyhanie obličiek**, astmatický záchvat***
* pri vyšších dávkach (niekoľko gramov denne)
** pri veľmi vysokých dávkach (desiatky gramov denne)
*** u alergických osôb
Hlásenie vedľajších účinkov
Ak sa u vás vyskytne akýkoľvek vedľajší účinok, obráťte sa na svojho lekára alebo lekárnika. To sa týka aj akýchkoľvek vedľajších účinkov, ktoré nie sú uvedené v tejto písomnej informácii. Vedľajšie účinky môžete hlásiť aj priamo prostredníctvom národného systému hlásenia uvedeného v Prílohe V. Hlásením vedľajších účinkov môžete prispieť k získaniu ďalších informácií o bezpečnosti tohto lieku.
Uchovávajte mimo dohľadu a dosahu detí.
Nepoužívajte tento liek po dátume exspirácie, ktorý je uvedený na obale po skratke EXP. Dátum exspirácie sa vzťahuje na posledný deň v danom mesiaci.
Uchovávajte pri teplote do 25 °C v pôvodnom obale na ochranu pred svetlom a vlhkosťou.
Nelikvidujte lieky odpadovou vodou alebo domovým odpadom. Nepoužitý liek vráťte do lekárne. Tieto opatrenia pomôžu chrániť životné prostredie.
Čo CELASKON tablety 100 mg obsahuje
Liečivo je kyselina askorbová (vitamín C) 100 mg v každej tablete.
Pomocné látky sú kukuričný škrob, predželatínovaný kukuričný škrob, dihydrát edetanu dvojsodného, mastenec, sodná soľ stearylfumarátu, mikrokryštalická celulóza, oranžová žlť (E 110).
Ako vyzerá CELASKON tablety 100 mg a obsah balenia
CELASKON tablety 100 mg sú mramorované oranžovo-biele až oranžovo takmer biele ploché tablety s deliacou ryhou o priemere 7 mm. Deliaca ryha iba pomáha rozlomiť tabletu, aby sa dala ľahšie prehltnúť a neslúži na rozdelenie na rovnaké dávky.
Fľaška z hnedého skla s bielym skrutkovacím uzáverom s poistnou vložkou a s poistným prúžkom, písomná informácia pre používateľa, papierová škatuľka.
Veľkosť balenia: 40 tabliet.
Držiteľ rozhodnutia o registrácii
sanofi-aventis Slovakia s.r.o., Einsteinova 24, 851 01 Bratislava, Slovenská republika
Výrobca
Zentiva, k. s., U kabelovny 130, 102 37 Praha, Česká republika
Saneca Pharmaceuticals, a. s., Nitrianska 100, 920 27 Hlohovec, Slovenská republika
Táto písomná informácia bola naposledy aktualizovaná v marci 2018.